ส่วนที่ 1

ข้อมูลสรุป 

(Executive Summary)

-   บริษัท ยัวซ่าแบตเตอรี่ ประเทศไทย จำกัด (มหาชน) (“บริษัทฯ”) หรือ Yuasa Battery
    (Thailand) Public Company Limited ประกอบธุรกิจหลัก ประเภทผลิต รับจ้างผลิต
    และจำหน่ายแบตเตอรี่รถยนต์ แบตเตอรี่จักรยานยนต์และ แบตเตอรี่สำรองระบบไฟ (Power
    Supply Battery) เพื่อจำหน่ายภายในประเทศ และส่งออกตลาดต่างประเทศ
    ทั้งยังมีการนำเข้าและจำหน่ายระบบไฟฟ้าสำรอง (Power Supply)
    เพื่อจำหน่ายภายในประเทศอีกด้วย

-   ณ วันปิดสมุดทะเบียนครั้งหลังสุดเมื่อวันที่ 29 มีนาคม 2548 ผู้ถือหุ้นรายใหญ่ประกอบด้วย
    ตระกูลมนูธรรมและบริษัทในเครือถือหุ้นร้อยละ 36.95 บริษัท จีเอส ยัวซ่า อินเตอร์เนชั่นแนล
    จำกัด (GS Yuasa International Co.,Ltd., GYIN) ถือหุ้นร้อยละ 40.69 และ
    นายโคอิชิ อูเอด้า ถือหุ้นร้อยละ 2.06 บริษัทมีหุ้นสามัญจดทะเบียนทั้งสิ้น 107,625,000 หุ้น
    ๆ ละ 1 บาท

-   บริษัทฯได้รับการยอมรับภายในประเทศถึงความเป็นผู้บุกเบิกตลาดแบตเตอรี่ตะกั่วกรดชนิด
    Maintenance Free สำหรับรถยนต์และรถจักรยานยนต์
    ทั้งยังได้รับความไว้วางใจจากผู้ผลิตรถจักรยานยนต์ในประเทศทุกราย
    ให้มีการสั่งซื้อแบตเตอรี่ของบริษัทฯเพื่อไปติดตั้งในรถจักรยานยนต์ใหม่ครบทุกยี่ห้อ

-   ในการขายสินค้าของบริษัทฯ นั้น ตลาดทดแทน (Replacement Equipment Market)
    ภายในประเทศทางบริษัทฯจะจัดจำหน่ายผ่านบริษัท ยัวซ่าเซลส์ แอนด์ ดิสทริบิวชั่น จำกัด
    ซึ่งเป็นบริษัทย่อยโดยบริษัทฯ ถือหุ้นอยู่ร้อยละ 99.99 และ
    การขายตลาดต่างประเทศที่อยู่นอกเหนืออาณาเขตประเทศ ไทย ลาว กัมพูชา พม่า
    การจัดจำหน่ายของบริษัทฯภายใต้เครื่องหมายการค้า "YUASA"
    บริษัทฯต้องได้รับความเห็นชอบจาก บริษัท จีเอส ยัวซ่า อินเตอร์เนชั่นแนล จำกัด
    ประเทศญี่ปุ่น
    ("บริษัทร่วมทุน") โดยปกติบริษัทร่วมทุนจะช่วยหาตลาดส่งออกให้บริษัทฯ อีกทางหนึ่ง
    โดยบริษัทร่วมทุนอาจจะซื้อของทั้งจำนวนจากบริษัทฯ หรือคิดเป็นค่านายหน้าในการขาย
    อย่างไรก็ตามหากเป็นการขายสินค้าภายในอาณาเขตของบริษัทฯ
    หรือการจำหน่ายสินค้าภายใต้เครื่องหมายการค้าอื่นๆ นั้น
    ทางบริษัทฯสามารถจัดจำหน่ายได้โดยอิสระจากบริษัทฯ

-   ผลการดำเนินงานของบริษัทฯในช่วง 2546-2548 ที่ผ่านมา
    รายได้จากการขายรวมของบริษัทฯ มีการเติบโตอย่างต่อเนื่อง จาก 1,043,50 ล้านบาท,
    1,223.78 ล้านบาท และ 1,376.08 ล้านบาท ตามลำดับ หรือเพิ่มขึ้นประมาณร้อยละ
    17.28 และร้อยละ 12.44 ตามลำดับ ทั้งนี้ในปี 2548
    มีรายได้จากตลาดทดแทน,ตลาดส่งออก และตลาดรถใหม่
    ซึ่งถือเป็นรายได้หลักโดยคิดเป็นร้อยละ 29.14, 35.44 และ 26.36 ตามลำดับ
    และมีรายได้จากตลาดแบตเตอรี่สำรองไฟ ร้อยละ 9.05

-   ในการประชุมผู้ถือหุ้นครั้งที่ 11/2548 เมื่อวันที่ 19 เมษายน 2548
    มีการพิจารณาแต่งตั้งคณะกรรมการตรวจสอบตามเงื่อนไขหลักเกณฑ์ของตลาดหลักทรัพย์แห่งประเทศ
    ซึ่งประกอบด้วยกรรมการตรวจสอบจำนวน 3 ท่าน คือ รศ.เกศินี วิฑูรชาติ
    เป็นประธานคณะกรรมการตรวจสอบ, ดร.สมชาย ภคภาสน์วิวัฒน์ และนายประเสริฐ
    กิติศักดิ์กุล อย่างไรก็ตามเมื่อวันที่ 21 กุมภาพันธ์ 2549 ที่ผ่านมา ที่ประชุมคณะกรรมการครั้งที่
    1/2549 ได้มีมติแต่งตั้ง ดร.กุศยา ลีฬหาวงศ์ เป็นกรรมการและกรรมการตรวจสอบแทน
    ดร.สมชาย ภคภาสน์วิวัฒน์ ที่ลาออกเมื่อวันที่ 31 มกราคม 2549

-   บริษัทฯ ได้ขยายกำลังการผลิตแบตเตอรี่รถยนต์ ณ โรงงานแห่งที่ 2 จากเดิม 400,000
    ลูกต่อปี ไปเป็น 700,000 ลูกต่อปี และขยายกำลังการผลิตแบตเตอรี่รถจักรยานยนต์ ณ
    โรงงานแห่งที่ 1 อีกกว่า 50,000 ลูกต่อเดือน
    ทำให้บริษัทมีกำลังการผลิตสำหรับแบตเตอรี่รถจักยานยนต์รวมกว่า 3,000,000 ลูกต่อปี
    โดยใช้เงินลงทุนรวมประมาณ 120 ล้านบาท ทั้งนี้ได้เริ่มทดสอบการผลิตในช่วงไตรมาสที่ 4
    ของปี 2548 และคาดว่าจะผลิตได้จริงตั้งแต่ปี 2549 นี้